Cum humillima nostri recommendacione etc. Cum propter famosam hominum relacionem, reverendissime pater, rerum gestarum series minime poterit ocultari, arbitramur paternitatem vestram reverendissimam sacius a plerisque viatoribus intellexisse qualiter causa, que vertebatur inter strenuum militem dominum regni gubernatorem et suum aduocatum castrensem Joachim Flæming, consanguineum nostrum, fraternaliter fuerant ventilata, dummodo idem gubernator apud nos nouissime moraretur. Ipse namque Joachim memoratus certa predia, nedum sua uerum eciam suorum coheredum, domino gubernatori promittere atque donare im precium redempcionis [vite?] sue quamuis innumerose cogebatur, vnde a suis obprobriosis insultibus non mediocriter molestatur. Quare pro eodem preces paternitatj vestre reverendissime instantissime dirigimus, obnixius deprecantes, quatenus intuitu Dei et compassionis humane velit eidem in suis iustis negociis paternaliter assistere et, si absque eius detrimento fieri potest, pro eodem apud regni gubernatorem benigne interpellare. Sed formidamus, quod maiorem displicenciam incurrat, si dominus gubernator intelligat ipsum apud paternitatem vestram reverendissimam querelas deposuisse. Timet enim et ammittere predia prefata et privari officio judiciario, quo adhuc in quadam contracta diocesis nostre fungitur. Jdcirco, reverendissime pater, hec et alia arbitrio paternitatis vestre reverendissime moderanda relinquimus cum hiis etc. Datum Abo in profesto beati Francisci, nostro sub signeto, anno 1491.